钦定古今图书集成/理学汇编/学行典/第155卷 > 朱子学的 > 《道统》
## 钦定古今图书集成/理学汇编/学行典/第155卷 > 朱子学的 > 《道统》

朱子曰：“上古圣人继天立极，而道统之传，有自来矣。”

道之在天下者未尝亡，惟其托于人者，或绝或续。

故其行于世者，有明有晦，是皆天命之所为，非人智
力之所能及也。　《韩子》言“尧以是传之舜，舜以是传
之禹，禹以是传之汤，汤以是传之文武周公”，文武周
公传之孔子，孔子传之孟轲，轲之死，不得其传焉。此
非深知所传者何事，则未易言也。　由尧舜至孔子，
率五百馀岁而圣人一出，所以异世同心，历圣同道，
道统绳绳，相续不绝者，实赖同时之见而知之者知
之于先，而异世之闻而知之者，得以知之于后耳。
天理民彝不可泯灭，百世之下，必将有神会而心得
之者。